Panayiotou se ‘vriendin’ gaan glo in moordverhoor getuigJayde Panayiotou en haar man Christopher. Foto: Facebook Chanelle Coutts, ŉ vrou wat met die moordbeskuldigde Christopher Panayiotou verbind word, gaan glo vir die staat getuig tydens sy hofsaak. Panayiotou staan tereg op aanklag dat hy saamgesweer het om sy vrou Jayde, te vermoor, en sal Woensdag in die hof verskyn in verband met sy voortslepende aansoek om borgtog. Coutts is ŉ assistentbestuurder by Algoapark OK-kruidenierswarewinkel, wat deur Panayiotou bestuur word en waarin hy ŉ 10% aandeel het. Danie Gouws, prokureur van Port Elizabeth, het bevestig hy is aangestel om na Coutts se belange om te sien en hy is in kennis gestel dat sy ŉ staatsgetuie sal wees. “Dis baie belangrik om ŉ onderskeid te tref,” het Gouws verduidelik. “Sy is nie ŉ artikel 204-getuie, dit wil sê ŉ getuie wat deel is van die misdaad en nou as staatsgetuie optree in ruil vir ŉ ligter vonnis nie, maar dit is eerder ŉ geval waar die staatsaanklaer aangedui het dat sy moontlik geroep sal word om tydens die hofsaak vir die staat te kom getuig.” Gouws het ook aangedui dat hy sake oor siviele laster vir Coutts sal ondersoek, ná bewerings dat sy en Panayiotou ŉ buite-egtelike verhouding gehad het. Volgens hom sal Coutts nie Woensdag die aansoek om borgtog bywoon nie, maar ŉ verteenwoordiger van sy firma sal teenwoordig wees om seker te maak dat haar belange beskerm word. In Panayiotou se verklaring wat verlede week aan die hof voorgehou is tydens sy aansoek om borgtog, het hy na Coutts, in haar kapasiteit as assistentbestuurder verwys en gesê sy is onder omstandighede gedwing om verlof te neem. Hy het gesê Coutts is onder erge druk geplaas toe die polisie haar ondervra het en is telefonies met geweld gedreig en deur lede van die publiek gedreig wat die winkel besoek het. “As gevolg van hierdie dreigemente en die ondervraging deur die polisie het sy ŉ senu-ineenstorting gehad en sy kan my nie meer bystaan nie. Dit het die onderneming in selfs ŉ groter penarie geplaas.” Lees alle vorige berigte oor Jayde Panayiotou op Maroela Media. Bron: Derrick Spies, News24